Keywords

Summary



Keywords

1. Pristop novih držav članic k Evropski uniji – Akt o pristopu iz leta 2005 – Bolgarija – Dostop bolgarskih študentov do trga dela v prehodnem obdobju – Strožji pogoji od tistih iz Direktive 2004/114 – Nedopustnost

(Akt o pristopu iz leta 2005, Priloga VI, točka 1(2), prvi pododstavek, in (14); Direktiva Sveta 2004/114)

2. Približevanje zakonodaj – Sprejem državljanov tretjih držav za namene študija, izmenjav učencev, neplačanega usposabljanja ali prostovoljnega dela – Direktiva 2004/114 – Nacionalna zakonodaja, ki pred izdajo dovoljenja za delo zahteva sistematično preverjanje razmer na trgu dela – Nedopustnost

(Direktiva Sveta 2004/114, člen 17)

Summary

1. Odstavek 14 točke 1 Priloge VI k Protokolu o pogojih in načinu sprejema Republike Bolgarije in Romunije v Evropsko unijo je treba razlagati tako, da od 12. januarja 2007 do izteka prehodnega obdobja iz točke 1(2), prvi pododstavek, navedene priloge VI pogoji za dostop do trga dela za bolgarske študente ne bi smeli biti strožji od pogojev iz Direktive 2004/114 o pogojih za sprejem državljanov tretjih držav za namene študija, izmenjav učencev, neplačanega usposabljanja ali prostovoljnega dela.

Bolgarski državljani so namreč v skladu z rokom, ki je bil državam članicam določen za prenos Direktive 2004/114, in sicer po 12. januarju 2007, imeli pravico do dostopa do trga dela pod pogoji, ki niso bili strožji od pogojev, ki jih Direktiva 2004/114 določa za državljane tretjih držav. Če je torej treba dostop do trga dela države članice odobriti študentu, ki je državljan tretje države, v skladu s podrobnimi pravili iz Direktive 2004/114, je treba zato tak dostop vsaj pod enakimi pogoji odobriti bolgarskemu študentu in tega tudi ugodneje obravnavati kot študenta, ki je državljan tretje države.

(Glej točke 31, 35 in 36 ter točko 1 izreka.)

2. Nacionalna zakonodaja, ki določa, da je treba razmere na trgu dela sistematično preverjati in da je delovno dovoljenje mogoče izdati zgolj, če za prosto delovno mesto, ki naj bi ga zasedel tujec, na katerega se vloga nanaša, ni na voljo domači državljan ali tujec s trga delovne sile, ki bi bil pripravljen in zmožen za zaposlitev na tem delovnem mestu, bolgarske državljane od 12. januarja 2007 pa do izteka prehodnega obdobja iz Priloge VI k Protokolu o pogojih in načinu sprejema Republike Bolgarije in Romunije v Evropsko unijo obravnava strožje kot državljane tretjih držav na podlagi Direktive 2004/114 o pogojih za sprejem državljanov tretjih držav za namene študija, izmenjav učencev, neplačanega usposabljanja ali prostovoljnega dela.

3. Taka nacionalna ureditev namreč ne more biti združljiva z Direktivo 2004/114, zlasti z njenim členom 17, saj je treba v okviru tega preverjanja upoštevati razmere na trgu dela, ne da bi bilo treba dokazati, da gre za izjemen primer, ki upravičuje upoštevanje teh razmer.

Kar zadeva nacionalno določbo, v skladu s katero je treba, če je preseženo najvišje število zaposlenih tujcev, določeno na ravni upravnih področji zadevne države članice, pri izdaji delovnega dovoljenja državljanom tretjih držav ne zgolj sistematično preverjati razmere in razvoj trga dela, ampak tudi uporabiti dodatne pogoje, Direktiva 2004/114 glede na to, da takemu sistematičnemu preverjanju nasprotuje, a fortiori izključuje nacionalne ukrepe, ki to preverjanje presegajo.

(Glej točke od 43 do 45 in točko 2 izreka.)